Humansdorp Museum ontvang tyd-regruk van nasionale kurator | News24
LAST UPDATED: 2017-10-19, 12:35
Humansdorp Museum ontvang tyd-regruk van nasionale kurator
Die Humansdorp Museum in Bureaustraat huisves onder meer die botterkarring en messlyper wat uit die laat 1900’s dateer. Kurator Carel Ferreira demonstreer hoe die slinger van die botterkarring eindeloos gedraai moes word om room in botter te verander. Foto: MONIQUE BASSON
DIE “skatte” van ouma- en oupagrootjies - én van hul ouers en selfs geslagte gelede - het onlangs ’n broodnodige “tyd-regruk” ondergaan.
Annemarie Carelsen, jarelange kurator van die Ditsong Nasionale Kultuurhistoriese Museum, het verlede week waardevol-le navorsing gedoen oor die histories-waar-devolle klerasie en tekstiele by die Humansdorp Museum. Sy het hand bygesit om die meerderheid items wat deel van die dorpmuseum se ryk skatkis vorm, volgens hul bepaalde era te klassifiseer.
Volgens Humansdorp Museum kurator, Carel Ferreira, is die klassifisering van onskatbare waarde vir die museum. “Hoewel ons groot passie vir ons taak het, is ons nie deskundiges op die gebied nie,” sê Ferreira. “Nou weet ons watter artikels bymekaar hoort, en kan ons dit as ’n eenheid uitstal.”
Die museum is propvol plaaslike gebruiksvoorverwpe van die voorgeslagte - ’n onlosmaaklike deel van alle mense se volkerfenisse. Daar is onder meer die botterkarring en messlyper wat uit die laat 1900’s dateer.
Volgens Carelsen was dié twee items grotendeels van Engeland vir plaaslike gebruik ingevoer. “Die botterkarring werk so: botter kan verkry word deur room lank genoeg te draai,” vertel Carelsen. “Die botter was dan per pond in houtkissies gesit met die naam van die plaas op ’n papiertjie bo-op die botter voor dit op die dorp verkoop is.
“Bottermaak was ’n tuisbedryf vir die huisvrou om ’n ekstra geldjie te maak.”
Nog kultuurhistoriese items wat uit 1850 tot 1950 dateer, sluit in ’n grammofoon uit die 1930’s, ’n 1879 Chicago Cottage traporrel, verskillende meelsiwwe wat tydens die Tweede Wêreldoorlog (1939-1945) gebruik was, asook koffie- en vleismeule, seepbalies en ysterpotte.
Die museum is ’n stille getuienis van die rustieke milieu waaruit inwoners stam, van die landelike eenvoud waarvandaan die gemeenskap kom, verwyder van die moderne eeu met slimfone, superrekenaars en supersoniese motors.
Besoek die Humansdorp Museum by 17 Bureaustraat weeksdae vanaf 10:00 tot 15:00. Toegang is R10 vir volwassenes en R5 vir kinders.
Vir meer inligting, skakel Ferreira by 042 295 2503.